ครม.อนุมัติแก้กม.ให้กองทุนฟื้นฟูฯเข้าแก้วิกฤตสถาบันการเงินได้
ครม.อนุมัติให้แก้ไขพ.ร.บ.ธปท.เพื่อให้กองทุนฟื้นฟูฯ มีอำนาจในการเข้าแก้ปัญหาสถาบันการเงินที่เกิดวิกฤตได้
29 ต.ค. 2565

ครม.อนุมัติให้แก้ไขพ.ร.บ.ธปท.เพื่อให้กองทุนฟื้นฟูฯ มีอำนาจในการเข้าแก้ปัญหาสถาบันการเงินที่เกิดวิกฤตได้
เมื่อวันที่ 7 ธ.ค. ที่ประชุมคณะรัฐมนตรี(ครม.)มีมติอนุมัติหลักการร่างพระราชบัญญัติธนาคารแห่งประเทศไทย (ฉบับ ..) พ.ศ. .... ตามที่กระทรวงการคลังเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป
ทั้งนี้ สาระสำคัญของร่างพระราชบัญญัติธนาคารแห่งประเทศไทย (ฉบับ ..) พ.ศ. ...เพื่อเป็นการกำหนดกลไกในการพิจารณาให้ความช่วยเหลือสถาบันการเงินที่ประสบภาวะวิกฤติทางการเงิน อันอาจกระทบต่อเสถียรภาพของระบบเศรษฐกิจและระบบการเงิน และได้เพิ่มเติมอำนาจหน้าที่ของกองทุนเพื่อการฟื้นฟูและพัฒนาระบบสถาบันการเงิน(กองทุนฟื้นฟู)ให้สามรถเข้าไปแก้ไขปัญหาสถาบันการเงินตามแผน แนวทาง และวิธีการที่ครม.อนุมัติ
ด้านนางฤชุกร สิริโยธิน รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า ธปท. ได้เสนอร่างแก้ไขพระราชบัญญัติ(พ.ร.บ.)ธนาคารแห่งประเทศไทย (ฉบับที่ ...) พ.ศ. ... เพื่อทดแทนบทเฉพาะกาลมาตรา 19 แห่งพระราชบัญญัติธนาคารแห่งประเทศไทย (ฉบับที่ 4) พ.ศ. 2551 ที่ได้สิ้นสุดลงตั้งแต่ปี 2555 ซึ่งครม.ได้มีมติอนุมัติหลักการการแก้ไขพระราชบัญญัติธนาคารแห่งประเทศไทย (พ.ร.บ. ธปท.) ดังกล่าวเพื่อให้กองทุนฟื้นฟูฯเข้าแก้ไขปัญหาในสถาบันการเงินที่เกิดวิกฤตได้แล้ว  
"การแก้ไข พ.ร.บ. ธปท. ดังกล่าว มีวัตถุประสงค์ให้มีกลไกดูแลแก้ไขปัญหาสถาบันการเงิน เพื่อไม่ให้ส่งผลกระทบเสียหายต่อระบบเศรษฐกิจการเงินโดยรวม ซึ่งจะทำให้ระบบการเงินไทยมีกระบวนการรองรับในเรื่องนี้อย่างครบถ้วน โดยเป็นการสร้างภูมิคุ้มกันไว้ล่วงหน้าในภาวะที่สถาบันการเงินไทยขณะนี้มีความเข้มแข็งและมีเสถียรภาพดี"นางฤชุกรกล่าว
ทั้งนี้ กลไกและวิธีการนี้สอดคล้องกับหลักการสากลที่หลายประเทศได้มีการปรับกรอบกฎหมายให้รองรับการแก้ไขปัญหาภายหลังวิกฤติเศรษฐกิจโลก โดยมีการจัดตั้งกองทุนเป็นเครื่องมือดำเนินการ ในกรณีของไทยนั้นมีกองทุนฟื้นฟูฯ ซึ่งคล้ายกับกองทุนดังกล่าวแล้ว นอกจากนี้ ในประเด็นความเสียหายนั้น ร่างกฎหมายใหม่นี้ก็ได้ให้สถาบันการเงินในระบบเป็นผู้รับภาระความเสียหายที่อาจเกิดขึ้น